हर भाशा दा अपना-अपना सुआतम ते अपना-अपना मुहावरा होंदा ऐ इस गल्ला दी सारें शा मती म्हत्ता नाटक दे अनुवाद च होंदी ऐ की जे नाटक दे मूल सम्प्रेपण दा दारोमदर पात्रें दी आपसी गल्लाबाता पर निर्भर करदा ऐ। जेकर संवादें च भाशा दा सुआतम, उसदी रवानगी, उसदा सैह्‌ज रूप ते मुहावरा नेईं होग तां सपूरा नाटक गै अपने उद्देश्य दे धरातल उप्परा उक्खड़ी जाग ; इस लेई भासा गी सैह्‌ज सुआतम च बरतने आस्तै अनुवादकें जरूरता मताबक भाशाई रूपांतरण दी पद्धति दा इस्तेमाल बी कीते दा ऐ। डोगरी की जे कर्मवच्य प्रधान भाशा ऐ इस करी कर्तुवाच्य थमां कर्मवाची रूपांतरण बी कीते गेदे न। मूलपाठ दे जटिल सुआतम दे वाक्यें गी लौह्‌के-लौह्‌के सधारण वाक्यें च बी रूपान्तरित कीते दा ऐ। बड्डे-बड्डे वाक्यें गी लौह्‌के वाक्यें च परिवर्तन कीते दा ऐ। सकारात्मक थमां नकरात्मक ते नकारात्मक थमां सकारात्मक रूपान्तरण बी कीते गेदे न। कुतै नकारात्मक थमां प्रश्‍नवाटचक ते प्रश्‍नवाचक थमां नकरात्मक वाक्यें च रूपांतरित बी कीता गेदा ऐ। इस चाल्ली दौनें अनुवादकें नाटक गी मंचन-सफल बनाने लेई सूझबूझ दा प्रमाण दिन्दे होई “आषाढ़ का एक दिन” नाटक गी डोगरी च ‘मल्लिका’ नामकरण करियै अनूदित कीते दा ऐ।